**עובד מיכאלי (עָאבֶּד)** (15 בנובמבר 1921 - 25 בפברואר 2001) היה מראשוני המתגייסים לפלמ"ח, במסגרתו נלחם ונפצע בקרבות באזור ירושלים. מהדמויות המרכזיות ב"ילקוט הכזבים", בו הוא מאוזכר בכינוי "עאבד". עסק לאחר פרישתו בתיעוד פרקים בהיסטוריה הציונית.

ביוגרפיה
--------

עובד (עבד) מיכאלי בעין חרוד מאוחד
מיכאלי נולד בעיר קישינב שבמולדובה לשרה ויצחק מיכאלי, הבכור מבין חמישה בנים (שמות אחיו: שֵׁם (ג'ים) יעקב (ג'ק), יוסף וחנן). ב-1922 עלתה המשפחה ארצה והתיישבה בעין חרוד, שם גדל ולמד. ב-1941 התגייס לפלמ"ח וצורף לפלוגה א'. ב-1942 סיים מיכאלי קורס מ"כים וב-1944 סיים קורס מ"מים וחזר לשרת כמ"מ בפלוגה א'. במסגרת תפקידו השתתף במספר פעולות מטעם ההגנה, כמו הסזון ופריצת מחנה עתלית. בהמשך עבר לתפקיד מ"מ בפלוגה ה' ועסק בגיוס ואימון חברי פלמ"ח חדשים.

בתקופת מלחמת העצמאות מונה מיכאלי למ"פ בגדוד החמישי של חטיבת הראל, נלחם בקרבות ירושלים ונפצע בקרב סן סימון. לאחר המלחמה חזר לקיבוצו אולם המשיך לשרת במילואים בצה"ל והשתתף בפעולות התגמול ובמלחמות ישראל עד פרישתו ב-1976.

בשנת 1956 נסע מיכאלי לאיראן, שם עסק בהכשרת יהודים לעלייה (חזר ב-1958).

מיכאלי גר בעין חרוד כל חייו. הוא נישא לשולמית ולהם שלוש בנות, יעל, ענת ותמר, שנפטרה בגיל צעיר. עאבד ערך יחד עם הדסה אביגדורי אבידוב ספר חשוב מאד על גדוד העבודה.

משנות השמונים ייסד עאבד תערוכת ציוד חקלאי בשטח הקיבוץ, תערוכה ששיקפה את התפתחות הכלים החקלאיים מאז מחרשות היד בימי העליות הראשונה והשניה, ועד לכלים היותר מודרניים משנות הששים של המאה העשרים. מיכאלי נדד בין הקיבוצים ברחבי ישראל, אסף ממצאים לאוסף, ושיפץ אותם. לעבודות השיפוץ נעזר עאבד כביכול בנערים מביה"ס, שהתקשו לקיים שיגרת לימודים מלאה. בדרך זו העניק עאבד מסגרת חינוכית משלימה לאותם נערים.

מיכאלי נפטר בשנת 2001 ונקבר בקיבוצו.

ילקוט הכזבים
------------

"ילקוט הכזבים" הוא אוסף צ'יזבאטים, מתקופת הפלמ"ח, שליקטו דן בן אמוץ וחיים חפר ופרסמו, לראשונה, בשנת 1956. מיכאלי (בשם החיבה שלו "עבד") הוא אחד מגיבורי הספר, הכולל שמונה אזכורים שלו.

> 
> עבד זורק רימון למרחק של שמונים מטר. פעם היה צריך להכניס רימון לתוך חלון של בית במרחק של חמישים מטר, הוא הלך שלושים מטר אחורנית וזרק
> 
> 
> 
> — ילקוט הכזבים, 1956
> 

> 
> בזמן הסזון, שלחו את עבד לחיפה ואמרו לו לשבת בבית קפה מסוים ולהקשיב לשיחות של המבקרים. כדי שלא יחשדו בו שהוא מקיבוץ, לבש עבד חליפה שבני השיג לו מהבימה, עניבה יפה ומשקפי שמש של מזכיר עין חרוד. כשנכנס לבית הקפה וראה את כל הטיפוסים החשודים שהסתכלו עליו במבט חשוד, התיישב ליד בחורה באחד השולחנות והתחיל כאילו להתעניין בה. מפה לשם התפתחה שיחה מעניינת מאוד ביניהם ועבד הרגיש שהיא בסדר גמור. מרוב חיבה הוריד לה על הגב טפיחה בלאפה הגדולה שלו. "תגיד", אמרה הבחורה כשהיא משתעלת, "אתה לא במקרה מקיבוץ?"
> 
> 
> 
> — ילקוט הכזבים, 1956
>

ספריו
-----

* עובד מיכאלי, הדסה אביגדורי אבידוב, **עלילות "גדוד העבודה"**, הוצאת קיבוץ עין חרוד, 2004
* עובד מיכאלי, **הקרב על ירושלים במלחמת העצמאות**, הוצאת אריאל, 1994

קישורים חיצוניים
----------------

* עובד מיכאלי, באתר הפלמ"ח
* אייזיק סדומי, עבד הלך לחפש את האתמול - ומצא אותו, דבר, 4 ביולי 1975
* עבד הלך - אחד מאחרוני "ילקוט הכזבים" הלך לעולמו בעין חרוד, באתר הארץ, 28 בפברואר 2001

הערות שוליים
------------

1. ↑  מיכאלי, מהגדוד הרביעי, הוזעק עם פלוגתו לסייע לאנשי הגדוד החמישי שהתבצרו במנזר אולם נפצע בדרך לשם
2. ↑  ב-1952 השתתף מיכאלי בקרב תל מוטילה
3. ↑  הקבר של עובד מיכאלי בבית העלמין בעין חרוד מאוחד, באתר BillionGraves
4. ↑  יצאו מהדורות מאוחרות יותר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010864961105171
* ISNI: 0000 0000 4188 3832
* LCCN: no95010865
* VIAF: 66051987
* WorldCat: lccn-no95010865

 |